**EGYTERŰEK EGYESÜLETE**

**Alapszabály**

**I.**

**Az egyesület adatai**

1. Az Egyesület neve: **Egyterűek Egyesülete** (a továbbiakban: Egyesület)

2. Az Egyesület székhelye: 6300. Kalocsa, Bem Apó utca 45.

3. Az Egyesület levelezési címe: 8000. Székesfehérvár, Nagyszombati utca 167.

4. Az Egyesület működése Magyarország területére terjed ki.

5. Az Egyesület jogi személy, amely működését a bírósági nyilvántartásba vételről rendelkező végzés jogerőre emelkedésével kezdi meg.

6. Az Egyesület alapító tagjainak nevét és lakóhelyét tartalmazó tagnévsor az alapszabály 1. számú mellékletét képezi.

7. Az Egyesület emblémája: egy egyterű személygépjármű stilizált körvonala, benne az Egyterűek Egyesülete felirattal. A két szó egymás alatt helyezkedik el és kezdőbetűjük közös. Az embléma grafikai képét az alapszabály 2. számú melléklete tartalmazza.

**II.**

**Az Egyesület célja, tevékenysége**

1. Az Egyesület célja:

a) Szakmai és baráti fórumot teremteni az egyterű gépjárművek megismerésének.

b) Kulturális tevékenység: kulturális rendezvények szervezése, ismeretterjesztő és szórakoztató társasági, családi programok szervezése, bel- és külföldi túrák szervezése.

c) Minden rendelkezésre álló eszközzel segíteni a biztonságos, kulturált közlekedésre nevelést.

d) Évenkénti országos egyterű autós találkozó szervezése.

e) Szakmai önképzést biztosítani az egyesületi tagoknak.

f) Az Internet segítségével az egyesületi tagok informálása különféle autós és egyéb, az egyterű autókhoz kapcsolódó témában.

g) Az egyesületi tagok részére műszaki tanácsadás.

h) Nemzetközi egyterű autós kapcsolatok kialakítása, ápolása.

i) Segítségnyújtás az új vagy használt egyterű jármű vásárlásához, valamint ezen jármű üzemeltetéséhez, karbantartásához, javításához és alkatrész beszerzéséhez.

j) Az egyterű gépjármű fogalmát az alapszabály 3. számú melléklete tartalmazza.

2. Az Egyesület tevékenysége:

a) Összehangolja tagjainak a közös célok érdekében kifejtett tevékenységét.

b) Szervezi az egyterű autókról szóló rendezvényeket, találkozókat, túrákat.

c) Rendszeresen karbantartja az egyesületi tevékenységet bemutató Internet honlapot, ahol híreket, információkat közöl, tájékoztatást nyújt minden közérdeklődésre számot tartható tényről.

d) Segíti a szabadidő kellemes, hasznos eltöltését, a sportra, a barátkozásra, a szakmai tapasztalatcserére egyaránt alkalmat adó programok szervezésével, azok támogatásával.

e) Céljai megvalósítása érdekében az Egyesület végezhet egyéb tevékenységeket is, mint papír és elektronikus kiadványok megjelentetése, terjesztése; információfeldolgozás és - szolgáltatás; promóciós tárgyak értékesítése; előadások, konferenciák, táborok és egyéb rendezvények szervezése, ezeken való részvétel.

f) Az Egyesület céljai megvalósítása és a megvalósítás gazdasági feltételeinek biztosítása érdekében gazdasági tevékenységet is folytathat, amely azonban nem lehet az Egyesület fő tevékenysége. Az Egyesület gazdasági tevékenységet csak céljainak megvalósítása érdekében, azokat nem veszélyeztetve végezhet. Gazdálkodása során elért eredményét nem oszthatja fel, azt az egyesületi célokban megfogalmazott tevékenységekre kell felhasználnia.

h) Az Egyesület pénzügyi, befektetési tevékenységet nem végez.

**III.**

**Tagság**

1. Az Egyesület tagja lehet minden olyan 18. életévét betöltött természetes személy, állampolgárságra való tekintet nélkül és jogi személy, aki az alapszabály rendelkezéseit magára nézve kötelezőnek elfogadja, kötelezettséget vállal az egyesületi célok megvalósítása érdekében történő közreműködésre, a tagdíj megfizetésére, tagfelvételi kérelmét írásban az Elnökséghez benyújtja és azt az Elnökség elfogadja.

2. A tagsági formák a következők: alapító tag, rendes tag és tiszteletbeli tag.

3. Alapító tag az, aki a jelen Alapszabályban megjelölt célokkal egyetért, azok megvalósításában aktívan részt kíván venni és 2017. február 25. napjáig kérte felvételét az Egyesületbe.

4. Rendes tag az, aki a jelen Alapszabályban megjelölt célokkal egyetért, azok megvalósításában aktívan részt kíván venni és 2017. február 25. napját követően benyújtott saját kezűleg aláírt tagfelvételi kérelmét az Egyesület elnöksége egyszerű szótöbbséggel hozott határozatával elfogadja.

5. Tiszteletbeli taggá azon természetes és jogi személyeket kérheti fel az elnökség, akik a munkásságukkal kimagasló erkölcsi és/vagy anyagi támogatással segítik az Egyesület céljainak megvalósítását. A tiszteletbeli tagokat az egyesület tagjai választják meg, s egyidejűleg meghatározzák a tiszteletbeli tagság időtartamát.

**IV.**

**A tagsági jogviszony keletkezése**

1. Az egyesületi tagság az alapításkor az Egyesület nyilvántartásba vételével, az alapítást követően a belépési kérelemnek az Elnökség általi elfogadásával, a tagdíj befizetésének időpontjában jön létre.

2. A belépési nyilatkozatot az elnökséghez kell benyújtani, amely szerv a kérelem beérkezésétől számított 15 napon belül, egyszerű szótöbbséggel, nyílt szavazással határoz a tagfelvételről. Határozatát annak meghozatalát követő 8 napon belül írásba foglaltan, igazolt módon kell megküldeni a tagfelvételt kérelmező számára. A tagfelvételi kérelem elutasítása esetén jogorvoslatnak helye nincs.

3. A tagsági viszony keletkezésével és megszűnésével kapcsolatos feladatokat az elnökség látja el.

4. Az elnökség az Egyesület tagjairól folyamatos nyilvántartást vezet.

5. A tagok személyére vonatkozó adatok nem nyilvánosak.

**V.**

**A tagsági jogviszony megszűnése**

1. Az egyesületi tagság megszűnik:

a) a tag kilépésével;

b) a tag kizárásával;

c) a tag halálával vagy jogutód nélküli megszűnésével

d) az Egyesület megszűnésével.

2. A tag tagsági jogviszonyát az Egyesület elnökségéhez intézett írásbeli nyilatkozattal bármikor, indokolás nélkül megszüntetheti. Ebben az esetben a tagsági jogviszony a bejelentés elnökséghez beérkezésének időpontjában szűnik meg.

3. Az elnökség, tagjai legalább kétharmados szavazattöbbséggel hozott határozatával az Egyesületből kizárhatja azt a tagot, aki az egyesületi tagságból eredő valamely kötelezettségét ismételten vagy súlyosan megszegi, illetőleg, ha az Egyesület céljával, szellemiségével vagy alapszabályával össze nem egyeztethető magatartást tanúsít. A kizárás ellen a tag az Egyesület elnökségénél fellebbezhet az írásbeli határozat kézhezvételének dátumától számított 8 naptári napon belül. A fellebbezést az Egyesület postai címére írt levélben, az elnöknek címezve kell bejelenteni. A fellebbezést elbíráló egyesületi szerv: a Közgyűlés. A jogorvoslati eljárás érdekében a Közgyűlést a fellebbezés beérkezésétől számított 60 napon belül az alapszabályban rögzített módon össze kell hívni. Az Elnökség által meghozott határozatot a Közgyűlés titkos, egyszerű szótöbbséggel meghozott határozattal megváltoztatja, vagy helybenhagyja. A közgyűlésen a tag jelen lehet és a határozat meghozatala előtt felszólalhat. A kizárásról szóló határozat csak azt követően hozható meg, hogy lehetőséget biztosítottak a védekezésre és a mentő vagy enyhítő körülmények ismertetésére.

8. Az egyesületi tagság megszűnése esetén az Egyesület részére teljesített vagyoni hozzájárulást vagy annak értékét nem lehet visszakövetelni.

**VI.**

**A tagok jogai**

1. Az Egyesület Alapító és Rendes tagja jogosult:

a) az Egyesület tevékenységében részt venni.

b) az Egyesület szolgáltatásait igénybe venni.

c) a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni.

d) az Egyesület irataiba betekintetni.

e) arra, hogy az Egyesület tisztségviselőjévé válasszák, amennyiben vele szemben jogszabályban meghatározott kizáró ok nem áll fenn.

A közgyűlésen valamennyi szavazásra jogosult tag egyenlő szavazattal rendelkezik.

2. Az Egyesület Tiszteletbeli tagja jogosult:

a) az Egyesület tevékenységében részt venni.

b) az Egyesület szolgáltatásait igénybe venni.

c) a közgyűlésen részt venni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni.

d) az Egyesület irataiba betekintetni.

e) a Tiszteletbeli tag tisztségviselőnek nem választható, szavazati joggal nem rendelkezik és tagdíjfizetési kötelezettsége nincs.

**VII.**

**A tagok kötelezettségei**

1. Az Egyesület Alapító és Rendes tagja:

a) Nem veszélyeztetheti az Egyesület céljának megvalósítását és az Egyesület tevékenységét.

b) Köteles a tagdíjat annak esedékességéig megfizetni. Amennyiben ezen kötelezettségének nem tesz eleget az elnökség 8 napon belül írásban felszólítja a tartozás rendezésére. Ha a felszólítás ellenére tartozását a felszólító levél keltétől számított 30 napon belül nem rendezi, az a tag kizárását vonja maga után.

c) Köteles az Egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani.

d) Köteles a lakcímét és levelezési címét annak megváltozását követő 8 napon belül az elnökséghez bejelenteni.

2. Az Egyesület Tiszteletbeli tagja:

a) Nem veszélyeztetheti az Egyesület céljának megvalósítását és az Egyesület tevékenységét.

b) Köteles az Egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani.

c) Köteles a lakcímét és levelezési címét annak megváltozását követő 8 napon belül az elnökséghez bejelenteni.

**VIII.**

**Az Egyesület szervei**

1. Az Egyesület szervei:

a) Közgyűlés

b) Elnökség

**A. Közgyűlés**

1. A Közgyűlés az Egyesület döntéshozó szerve, amely a tagok összességéből áll.

2. A közgyűlés hatáskörébe tartozik:

a) az alapszabály módosítása;

b) az Egyesület megszűnésének, egyesülésének és szétválásának elhatározása;

c) a vezető tisztségviselő megválasztása, visszahívása és díjazásának megállapítása;

d) az éves költségvetés elfogadása;

e) az éves beszámoló - ezen belül az ügyvezető szervnek az Egyesület vagyoni helyzetéről szóló jelentésének - elfogadása;

f) a vezető tisztségviselő feletti munkáltatói jogok gyakorlása, ha a vezető tisztségviselő az Egyesülettel munkaviszonyban áll;

g) az olyan szerződés megkötésének jóváhagyása, amelyet az Egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;

h) a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;

i) a felügyelőbizottság tagjainak megválasztása, visszahívásuk és díjazásuk megállapítása;

j) a választott könyvvizsgáló megválasztása, visszahívása és díjazásának megállapítása;

k) a végelszámoló kijelölése.

3. A közgyűlés évente legalább egy alkalommal ülésezik.

4. A közgyűlés nem nyilvános; azon a tagokon és az ügyvezetésen kívül a közgyűlés összehívására jogosult által meghívottak és az alapszabály vagy a közgyűlés határozata alapján tanácskozási joggal rendelkező személyek vehetnek részt.

5. A döntéshozó szerv a döntéseit ülés tartásával vagy ülés tartása nélkül hozza.

6. A közgyűlést az elnökség legalább 30 nappal az ülés időpontja előtt kiküldött meghívóval, elsődlegesen az Egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés, valamint az is, ha az Egyesület honlapjának kezdőlapján közzéteszik.

7. A közgyűlési meghívó tartalmazza az Egyesület nevét, székhelyét, a közgyűlés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a közgyűlés határozatképtelensége esetére a megismételt közgyűlés helyszínét és időpontját, és az arra történő felhívást, hogy a megismételt közgyűlés az eredeti napirendi pontok tekintetében a megjelentek számára tekintet nélkül határozatképes.

8. A közgyűlés ülésének helyszíne eltérhet az Egyesület székhelyétől, az eltérés kérdésében az Elnökség dönt.

9. A közgyűlést össze kell hívni, ha azt a tagok legalább egyharmada az összehívás okának és céljának megjelölésével írásban kéri vagy a törvényességi felügyeletet ellátó szerv kezdeményezésére.

10. Az elnökség köteles a közgyűlést haladéktalanul összehívni a szükséges intézkedések megtétele céljából, ha

a) az Egyesület vagyona az esedékes tartozásokat nem fedezi;

b) az Egyesület előreláthatólag nem lesz képes a tartozásokat esedékességkor teljesíteni; vagy

c) az Egyesület céljainak elérése veszélybe került.

Ezekben az esetekben az összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az Egyesület megszüntetéséről dönteni.

*Határozatképesség*

1. A döntéshozó szerv ülése akkor határozatképes, ha azon a szavazásra jogosultak több, mint fele részt vesz. A határozatképességet minden határozathozatalnál vizsgálni kell.

2. Ha egy tag vagy alapító valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

3. A természetes személy tag személyesen, a jogi személy képviselője útján gyakorolhatja szavazati jogát.

*Határozatképtelenség*

1. Amennyiben a közgyűlés nem határozatképes, úgy a megismételt közgyűlést legkésőbb 30 napon belüli össze kell hívni. A megismételt közgyűlés a megjelentek számától függetlenül határozatképes az eredeti napirenden szereplő kérdésekben, ha erről a tagok a meghívóban előre tájékoztatást kapnak.

*Határozathozatal ülés tartásával*

1. A közgyűlés határozatait általában egyszerű szótöbbséggel, nyílt szavazással hozza.

2. Titkos szavazást kell tartani a vezető tisztségviselők megválasztásához, és ha a jelenlévő tagoknak legalább az egyharmada, ill. személyi kérdésekben, ha az érintett azt kéri.

3. Az Egyesület alapszabályának módosításához a jelen lévő tagok háromnegyedes szótöbbséggel hozott határozata szükséges.

4. Az Egyesület céljának módosításához és az Egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

5. A vezető tisztségviselők megválasztásához a jelen lévő tagok 50%-a + 1 támogató szavazata szükséges. Amennyiben egyetlen jelölt sem éri el a szükséges szavazatszámot, újabb fordulót kell tartani, melyben csak a két legtöbb szavazatot kapott jelölt vesz részt. Ha a szavazás így is sikertelen lesz, a kérdés eldöntésére 30 napon belüli időpontra új közgyűlést kell összehívni. Tisztségviselők választására és visszahívására vonatkozó döntésnél a választott illetve visszahívott tag szavazati jogát nem gyakorolhatja.

6. A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki az Egyesületnek nem tagja;

e) aki a döntésben érdekelt más szervezettel többségi befolyáson alapuló kapcsolatban áll;

f) aki egyébként személyesen érdekelt a döntésben.

7. A közgyűlés megnyitását követően elsődlegesen meg kell állapítani a határozatképességet, vagyis az aktuális taglétszámhoz képest a megjelent és szavazásra jogosult tagok számát. A közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a jegyzőkönyvvezető és két jegyzőkönyv hitelesítő személyét, valamint szükség esetén a két fős szavazatszámláló bizottságot.

8. A közgyűlésről jegyzőkönyvet kell felvenni, amelyet a jegyzőkönyvvezető és a két jegyzőkönyv hitelesítő ír alá. A jegyzőkönyv tartalmazza a határozatok sorszámát, a döntésének tartalmát, időpontját és hatályát, illetve a döntést támogatók és ellenzők számarányát.

9. A közgyűlési határozatokat a levezető elnök a közgyűlésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatnak az Egyesület honlapján történő közzétételével egyidejűleg.

10. A Taggyűlési határozatokról évenkénti nyilvántartást kell vezetni, amelyet a titkár kezel és

egyben gondoskodik arról, hogy a határozatokba történő betekintés biztosított legyen.

*Határozathozatal ülés tartása nélkül*

1. A létesítő okirat a határozathozatalt ülés tartása nélkül is lehetővé teszi. Az ilyen határozathozatalt az elnökség a határozat tervezetének a tagok részére történő megküldésével kezdeményezi. A tagok számára a tervezet kézhezvételétől számított legalább 8 napos határidőt kell biztosítani arra, hogy szavazatukat megküldjék az elnökség részére.

2. Az ülés tartása nélküli döntéshozatal során a határozathozatali eljárás akkor eredményes, ha legalább annyi szavazatot megküldenek az elnökség részére, amennyi szavazati jogot képviselő tag jelenléte a határozatképességéhez szükséges lenne ülés tartása esetén.

3. Ha bármely tag az ülés megtartását kívánja, a legfőbb szerv ülését az elnökségnek össze kell hívnia.

4. A szavazásra megszabott határidő utolsó napját követő 3 napon belül - ha valamennyi tag szavazata ezt megelőzően érkezik meg, akkor az utolsó szavazat beérkezésének napjától számított 3 napon belül - az elnökség megállapítja a szavazás eredményét, és azt további 3 napon belül közli a tagokkal.

5. Írásban történő szavazás

a) Minden olyan kérdésben, mely nem kizárólag a közgyűlés hatáskörébe tartozik, a tagok – a közgyűlés összehívása nélkül – írásban szavazhatnak.

b) Az írásbeli szavazásra az elnökség határozata alapján kerülhet sor.

c) A szavazás postai úton zárt borítékban vagy elektronikus levélben küldött szavazólapon, annak kitöltésével történik. A szavazólapot a szavazó tagnak saját kezűleg kell alá írnia. Az a kitöltött szavazólap, mely nem tartalmazza a szavazó aláírását vagy a szavazó akaratnyilvánítása egyértelműen nem meghatározható, érvénytelen. A szavazólapot minden esetben igazolható módon, postán kell visszaküldeni.

d) A szavazólap tagokhoz történő esetleges postai kézbesítésének költsége az Egyesületet, a kitöltött szavazólap Egyesülethez való visszajuttatásának költsége a tagot terheli.

e) Írásbeli szavazás esetén is minden tagot egy-egy egymással egyenlő szavazat illet meg.

f) Érvénytelen az írásbeli szavazás, ha a tagok több mint a fele nem, vagy érvénytelenül szavazott.

g) Érvényes szavazás esetén a visszaküldött érvényes szavazólapok szavazat szerinti értékelését az elnökség végzi. Az értékelésről jegyzőkönyvet kell felvenni.

h) A határozat az érvényes szavazólapok több mint a fele által támogatott szavazatnak kell, hogy megfeleljen.

**B. Elnökség**

1. Az elnökség az Egyesület 10 fő elnökségi tagból álló ügyvezető szerve, amely dönt mindazon kérdésekben, amelyet a jogszabály vagy az alapszabály nem utal a közgyűlés kizárólagos hatáskörébe. Az elnökség az elnökét maga választja tagjai közül.

2. Az elnökség tagjait a közgyűlés választja 2 év határozott időtartamra.

3. Megszűnik a vezető tisztségviselői megbízatás:

a) a megbízás időtartamának lejártával;

b) visszahívással;

c) lemondással;

d) a vezető tisztségviselő halálával vagy jogutód nélküli megszűnésével;

e) a vezető tisztségviselő cselekvőképességének a tevékenysége ellátásához szükséges körben történő korlátozásával;

f) a vezető tisztségviselővel szembeni kizáró vagy összeférhetetlenségi ok bekövetkeztével.

4. A vezető tisztségviselő megbízatásáról az Egyesülethez címzett, az Egyesület másik vezető tisztségviselőjéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

5. Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

6. Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja.

7. A vezető tisztségviselőkre vonatkozó szabályokat a kijelölt személyre is alkalmazni kell.

8. A vezető tisztségviselő ügyvezetési feladatait személyesen köteles ellátni.

9. Nem lehet vezető tisztségviselő az:

a) akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült,

b) aki közügyektől eltiltó ítélet hatálya alatt áll (Btk. 61.§ (2) bek. i) pont),

c) akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

d) az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

10. Az Egyesület vezető tisztségviselői:

Az Egyesület elnöke: Mondovics Lászlóné

Az Egyesület alelnöke: Juhász János

Az Egyesület titkára: Bors Gábor

Elnökségi tag: Táth Líviusz

Elnökségi tag: Mondovics László

Elnökségi tag: Juhász István

Elnökségi tag: Rozmis Tibor

Elnökségi tag: Rozmisné Fürdős Beáta

Elnökségi tag: Szendrei Béla

Elnökségi tag: Horváth Zoltán

11. Az elnökség hatáskörébe tartozik:

a) az Egyesület napi ügyeinek vitele, a hatáskörébe tartozó ügyekben a döntések meghozatala;

b) a beszámolók előkészítése és azoknak a közgyűlés elé terjesztése;

c) az éves költségvetés elkészítése és annak a közgyűlés elé terjesztése;

d) az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

e) a közgyűlés összehívása, a tagság és az Egyesület szerveinek értesítése;

f) az elnökség által összehívott közgyűlés napirendi pontjainak meghatározása;

g) részvétel a közgyűlésen és válaszadás az Egyesülettel kapcsolatos kérdésekre;

h) a tagság nyilvántartása;

i) az Egyesület határozatainak, szervezeti okiratainak és egyéb könyveinek vezetése;

j) az Egyesület működésével kapcsolatos iratok megőrzése;

k) az Egyesületet érintő megszűnési ok fennállásának mindenkori vizsgálata és annak bekövetkezte esetén a törvényben előírt intézkedések megtétele,

l) a tag felvételéről való döntés,

m) döntés mindazon kérdésben, amelyet a jogszabály vagy az alapszabály a hatáskörébe utal.

12. Az elnökség üléseit szükség szerint, de évente legalább egy alkalommal tartja.

13. Az elnökségi ülést az elnök legalább 30 nappal az ülés időpontja előtt kiküldött meghívóval hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés, valamint az is, ha az Egyesület honlapjának kezdőlapján közzéteszik.

14. Az elnökségi ülésre szóló meghívó tartalmazza az Egyesület nevét, székhelyét, az elnökségi ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy az elnökségi tagok álláspontjukat kialakíthassák.

15. Az elnökségi ülés nem nyilvános; azon a vezető tisztségviselőkön kívül tanácskozási joggal részt vehetnek az Elnökség által állandó, vagy eseti jelleggel meghívottak is.

16. Az elnökség határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. Az elnökség határozatképes, ha ülésén a szavazati jogában nem korlátozott elnökségi tagok több mint a fele jelen van. Szavazategyenlőség esetén a kérdést elvetettnek kell tekinteni és/vagy egy másik alkalommal kell arról szavazni.

17. A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki az Egyesületnek nem tagja;

e) aki a döntésben érdekelt más szervezettel többségi befolyáson alapuló kapcsolatban áll;

f) aki egyébként személyesen érdekelt a döntésben.

18. Az elnökség határozatait az elnökségi ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatoknak az Egyesület honlapján történő közzétételével egyidejűleg.

**IX.**

**Az Egyesület vezető tisztségviselői**

1. Az Egyesület elnöke

a) irányítja az Egyesület munkáját,

b) ellátja az Egyesület képviseletét,

c) az elnökség határozata alapján önállóan jogosult az Egyesület nevében és képviseletében harmadik személlyel szerződést kötni,

d) összehívja és levezeti a közgyűlést és az elnökségi üléseket,

2. Az Egyesület alelnöke

a) az elnök konzultánsaként működik, az elnök által meghatározott operatív feladatokat látja el,

b) elvégzi, illetve irányítja az Egyesület tevékenységével kapcsolatos szervezési és adminisztrációs teendőket,

c) az elnökség határozata alapján önállóan jogosult az Egyesület nevében és képviseletében harmadik személlyel szerződést kötni,

d) az elnök akadályoztatása esetén vezeti a közgyűlést és/vagy az elnökség ülését,

e) tájékoztatja a tagokat az Egyesület munkájáról,

f) előkészíti a közgyűlés és az elnökség üléseit, biztosítja működését,

g) gondoskodik a határozatok végrehajtásáról és a naprakész nyilvántartás vezetéséről.

3. Az Egyesület titkára

a) elkészíti az Egyesület éves költségvetését,

b) intézi az Egyesület gazdasági ügyeit, vezeti a pénztárt, gondoskodik a könyvelés folyamatosságáról,

c) ellenőrzi a kifizetések szabályszerűségét,

d) beszedi és nyilvántartja az Egyesület működéséhez szükséges tagi hozzájárulásokat,

e) rendszeresen tájékoztatja az elnökséget az Egyesület vagyoni helyzetéről,

f) évente egy alkalommal beszámol az Egyesület gazdasági helyzetéről és tevékenységéről a közgyűlésnek.

4. Az Egyesület elnökségi tagja

a) az elnökség által meghatározott feladatokért felel.

**X.**

**Az Egyesület képviselete**

1. Az Egyesület képviseletét az elnök, az alelnök és a titkár láthatja el önállóan az elnökséggel való előzetes egyeztetés után.

2. Az Egyesület képviseletét az elnökség által megbízott személy is elláthatja az elnökség útmutatása alapján, kivéve a 3. pontban megjelölt esetben.

3. Az Egyesület bankszámlája feletti rendelkezési jogot az elnök, alelnök vagy bármely megbízott elnökségi tag a titkárral együttesen jogosult gyakorolni.

**XI.**

**A vezető tisztségviselők visszahívása**

1. Ha az Egyesület tagjainak több mint egyharmada – az ok megjelölésével – írásban bizalmatlansági indítványt nyújt be bármely vezető tisztségviselővel szemben, akkor az elnök köteles 30 napon belüli időpontra a közgyűlést összehívni, és a témát napirendre tűzni.

2. Kezdeményezni lehet a tisztségviselő visszahívását, ha

a) magatartása az Egyesület alapszabályával ellentétes,

b) magatartása az Egyesületet vagy annak céljait veszélyezteti,

c) tisztségéből adódó feladatait nem, vagy nem kellő gondossággal látta el.

3. A bizalmatlansági indítványnak tartalmaznia kell az új vezető tisztségviselő jelölt megnevezését.

4. A vezető tisztségviselő visszahívását napirendjére vevő közgyűlésre a visszahívni kívánt vezető tisztségviselőt a napirend ismertetésével meg kell hívni. A határozat meghozatala előtt lehetőséget kell biztosítani arra, hogy az érintett vezető tisztségviselő védekezését és álláspontját a közgyűlés előtt ismertesse.

5. A bizalmatlansági indítvány akkor tekinthető elfogadottnak, ha a közgyűlésen jelen lévő tagok több mint kétharmada egyetért azzal. Az ilyen módon megválasztott vezető tisztségviselők hivatali ideje megegyezik a leváltott vezető tisztségviselők hátralévő hivatali idejével. A leváltott vezető tisztségviselő hivatali ideje a helyére jelölt vezető tisztségviselő megválasztásáig tart.

**XII.**

**Az Egyesület gazdálkodása**

1. Az Egyesület gazdasági tevékenységet céljainak megvalósítása érdekében, azokat nem veszélyeztetve végezhet. A gazdálkodása során elért eredményét nem oszthatja fel, azt az alapszabályban meghatározott tevékenységre kell fordítania.

2. Az Egyesület vagyoni eszközei, bevételei:

a) Az Egyesület tagjai évenként tagdíjat fizetnek.

b) Az éves tagdíj összege az alapítás évében 10000 Ft, a havi tagdíj pedig 1000 Ft, mely kizárólag új tag belépése esetén érvényes. Az alapítás évét követően ennek mértékét az elnökség határozza meg.

c) Az új tag tagdíját, amennyiben folyó év március 1-je után kéri felvételét az Egyesületbe, az adott évből hátralévő megkezdett hónapok száma határozza meg a havi tagdíj alapján. Amennyiben március 1. előtt kéri felvételét az Egyesületbe, úgy az éves tagdíjat köteles fizetni.

d) A tagdíjat a tagsági viszony létrejöttének időpontjában, azt követően az aktuális év március 1-ig kell készpénzben vagy az Egyesület bankszámlájára átutalással egy összegben megfizetni.

e) Egyéb anyagi források: adományok, pályázat útján elnyerhető támogatások és egyéb bevételek.

f) Az Egyesület hitelt nem vehet fel.

**XIII.**

**Az Egyesület pénzeszközeinek felhasználása**

1. Az Egyesület pénzeszközeinek célszerű felhasználására éves költségvetést készít.

2. Az Egyesület tartozásaiért saját vagyonával felel. A tagok az Egyesület tartozásaiért saját vagyonukkal nem felelnek.

**XIV.**

**Az Egyesület megszűnése**

1. Az Egyesület megszűnik, ha a közgyűlés a feloszlását vagy más társadalmi szervvel való egyesülését kimondja.

2. Megszűnik továbbá az Egyesület, amennyiben az arra jogosult szerv feloszlatja, illetőleg megszűnését megállapítja.

3. Az Egyesület megszűnése esetén vagyonát elsődlegesen a hitelezők kielégítésére kell fordítani. A hitelezők kielégítése utáni vagyon Egyesület céljainak megfelelő felhasználásáról a közgyűlés dönt.

**XV.**

**Egyéb rendelkezések**

1. Az Egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt,illetve azoktól támogatást nem kap, továbbá országgyűlési és önkormányzati képviselőjelöltet nem állít és nem támogat.

**XVI.**

**Záró rendelkezések**

Az alapszabályban nem szabályozott kérdésekre a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezései az irányadóak.

**Záradék**:

Jelen Alapszabály a Kecskeméti Törvényszék Pk.60.031/2017/2. számú végzésében foglaltaknak eleget téve **vastagított** betűvel jelzett módosítások, illetőleg a törlés áthúzással került jelölésre, amit az alapító tagok 2017 április 8-án fogadtak el.

Kelt: Kalocsa, 2017 év. április hó 08. napján

|  |  |  |
| --- | --- | --- |
|  |  |  |
| **Mondovics Lászlóné** |  | **Juhász János** |
|  |  |  |
| **Bors Gábor** |  | **Mondovics László** |
|  |  |  |
| **Rozmis Tibor** |  | **Rozmisné Fürdős Beáta** |
|  |  |  |
| **Táth Líviusz** |  | **Horváth Zoltán** |
|  |  |  |
| **Juhász István** |  | **Szendrei Béla** |
|  |  |  |
| **Kiss Regina** |  |  |

Tanú: ………………………………………………………………

Lakcíme: ……………………………………………………………………………………………..

Személyi igazolvány száma: …………………………………………………

Tanú: ………………………………………………………………

Lakcíme: ……………………………………………………………………………………………..

Személyi igazolvány száma: …………………………………………………